Hoe om gesond te bly as 'n verpleegkundige - Solidariteit GildesSolidariteit Gildes Hoe om gesond te bly as 'n verpleegkundige - Solidariteit Gildes
Tuis / Verpleegkunde / Hoe om gesond te bly as 'n verpleegkundige
Verpleegpersoneel sien daagliks na die belange van ander om, werk onder hoë druk, en word aan kieme blootgestel. Met hierdie faktore in werking kan dit moeilik wees om gesond te bly. Dit sluit fisiese en geestesgesondheid en gesonde eetgewoontes in. Wat kan verpleegkundiges doen om op alle vlakke sterk en gebalanseerd te bly?
Oefen gereeld. Dit kan moeilik wees om lang skofte te werk, na jou gesin om te sien, en nog tyd in te ruim vir oefening. Dit is egter noodsaaklik om dit sommer hoog op jou prioriteitslys te plaas, sodat jy sterk en fiks kan bly. Oefening bou stamina en sorg vir 'n positiewe gemoedstoestand.
Slaap genoeg. Geen mens kan optimaal funksioneer sonder die nodige slaap nie. Jy kan foute maak by die werk, aan uitputting begin lei, en dan maklik siek word. Wanneer jy nagskof werk en gedurende die dag moet slaap, kan jy oorpluisies gebruik om geraas uit te skakel, en lig-blokkerende gordyne voor jou vensters hang.
Beoefen 'n stokperdjie wanneer jy nie by die werk is nie. Dit is 'n wonderlike manier om jouself te geniet en van stres ontslae te raak.
Laat jouself toe om te rou wanneer 'n geliefde pasiënt, met wie jy lank gewerk het, oorlede is. Woon die begrafnis by, of stuur 'n briefie van meegevoel aan die familie.
Vat tyd af en rus behoorlik. Vergeet van werk wanneer jy nie daar is nie. Soms kan 'n week weg van jou werk af jou help om werkstres weer beter te kan hanteer.
Wanneer jy aan die hardloop bly, kan dit moeilik wees om gesond te eet. Wees bewus van wat jy eet; moenie net enigiets eet wat vinnig en maklik is nie. Goeie voeding lei tot 'n gesonde, energieke liggaam. Hoë-suiker versnaperinge is ook 'n probleem. Met goeie beplanning kan jy sorg dat jy altyd 'n paar gesonde happies byderhand het om tussen etes aan te peusel. Dit is ook belangrik om nie te min en ongereeld te eet nie. Jy het brandstof nodig om aan die beweeg te bly.
Bly op hoogte van jou eie fisiese gesondheid deur vir gereelde ondersoeke te gaan en nie fisiese veranderinge of simptome te ignoreer nie. Hou ook op met rook.
Spandeer tyd met vriende en familie wanneer jy nie by die werk is nie. Gesonde verhoudings bring positiwiteit mee en bevorder geestesgesondheid.
Sorg dat jy iemand by die werk het met wie jy oor alles kan praat. Dit sal dus iemand wees wat naby is, en nie sal flou val wanneer jy 'n slegte wond beskryf nie. Iemand wat die druk verstaan waaronder jy verkeer.
Kom so veel as moontlik buite, spandeer tyd in die natuur, asem vars lug in, en kry genoeg vitamine D afkomstig van sonlig.
Leer om diep asem te haal. Praat ook in jou gedagtes met jouself, vertel jouself dat jy kalm kan bly, enigiets kan hanteer, opgelei is, en gereed is vir enigiets.
Verpleegkundiges moet net so goed na hulself omsien soos wat hulle na hulle families en pasiënte omsien. Dit sal sorg dat hulle gesond, gelukkig en sterk kan bly.